5 buitelanders sterf in gru-botsingDie ongelukstoneel. (Foto: Verskaf) Vyf mense is vanoggend dood en twee ernstig beseer in ’n trompopbotsing op die Schoemanskloofpad tussen Nelspruit en Waterval-Boven in Mpumalanga. Martin Jeffrey, bedryfsbestuurder van Emer-G-Med in Nelspruit, het aan Maroela Media gesê nooddienste is om 11:55 na die toneel sowat 5 km anderkant die Viva-vulstasie ontbied waar ŉ Toyota Tazz en ŉ Nissan Livina reg van voor gebots het. Volgens Jeffrey het die Toyota in die rigting van Mosambiek na Johannesburg gereis toe dit vermoedelik ŉ ander voertuig wou verbysteek en teen die aankomende Nissan gebots het. Dié voertuig het in die rigting van Johannesburg na Nelspruit gereis. Die ongelukstoneel. (Foto: Verskaf) Vier Mosambiekse burgers en ŉ Nederlander het in die voorval omgekom. Die Mosambiekse burgers was insittendes van die Toyota. Een ander insittende van dié motor en nog ŉ Nederlander, wat in die Nissan gereis het, is ernstig in die voorval beseer. Die toepaslike owerhede is op die toneel om ondersoek na die oorsaak in te stel.